Danski menntamálaráðherrann , Margrethe Vestager , var gestur minn hér á landi miðvikudaginn 11. október til 13. október . Hitti ég hana fimmtudaginn 12. október , en þá um morgunin rituðum við undir samning um leiðir til að efla dönskukennslu í íslenskum skólum . Gerðum við það í Kennaraháskóla Íslands en þar flutti Ólafur Proppé rektor stutt yfirlit yfir samstarf síns skóla við danska skóla og kom þægilega á óvart , hve þessi samvinna er mikil og hún á ekki eftir að minnka á þeim tíma , sem samningurinn gildir en áhrifa hans gætir víðsvegar í skólakerfinu , til dæmis hittum við danskan farandkennara í Sólvallaskóla á Selfossi , þegar við áttum þar ánægjulega viðdvöl . Alþjóðleg samskipti á sviði menntamála aukast jafnt og þétt , ekki síst milli Norðurlandanna og einnig við aðildarríki Evrópusambandsins . Jafnframt er meira um það en áður , að kennarar fari til Bandaríkjanna í því skyni að kynna sér það , sem hæst ber þar . Var greinilega mikill áhugi á því í bandaríska menntamálaráðuneytinu , þegar ég var þar síðastliðið vor , að efla samskiptin við Ísland í menntamálum . Þegar rætt er um íslenska skólakerfið í alþjóðlegu samhengi , gera pólitískir andstæðingar mínir það helst í því skyni að draga fram eitthverjar alþjóðlegar samanburðartölur , sem sýna , að við stöndum verr að vígi en aðrir . Hingað koma hins vegar kennarar og skólamenn frá öðrum löndum til að kynnast því , sem vel er gert og þykir öðrum til fyrirmyndar , á þetta jafnt við um leikskóla , grunnskóla og framhaldsskóla . Til dæmis fræddumst við um það í heimsókninni til Selfoss á fimmtudaginn , að mikill áhugi er á því víðar en hér á landi , að kynna sér fyrirmyndarstarf í barnaskólanum á Eyrarbakka og Stokkseyri , en þar hefur verið farin sú leið að gera samning á milli skóla , nemanda og foreldra um markmið nemandans í námi hans . Er ótvírætt að þessi leið , sem byggist á því að taka ríkt tillit til þarfa hvers nemanda hefur dregið úr þörf fyrir sérkennslu . Byggist hugmyndafræðin meðal annars á því að knýja ekki alla til að læra það sama á sama tíma eða með sömu aðferð heldur leyfa nemendum að rækta með sér bestu hæfileika sína . Er upplýsingatæknin mikið notuð í þessu skyni . Var nefnt í þessu sambandi , að í Reykjavík væri talið að allt að 20% nemenda þyrfti aðstoð undir merkjum sérkennslu en í þeim skólum , þar sem námið byggðist á samningum minnkaði þessi hópur niður í 5% . Þá hafði danski ráðherrann mikinn áhuga á að fræðast um samninginn , sem gerður hefur verið alþjóðafyrirtækið Bell og Howell um aðgang allra íslenskra tölvu - og neteigenda að gagnasafni fyrirtækisins og rafrænum tímaritum . Viðurkenni ég fúslega , að hið mikla umfang efnis , sem verður tiltækt samkvæmt samningnum , er meira og stærra en ég get útskýrt , en Danirnir vildu gjarnan kynna sér , hvort samningur af sama tagi og við höfum gert gæti ekki gagnast þeim .